La Bibia piemontèisa/Testament Neuv/Arvelassion/Arvelassion 12


Arvelassion ëd Gioann

12

La fomna, la masnà e 'l dragon 

Mi i son peui stàit testimòni an cel d’un fàit ëd grand' importansa: I l'hai vëddù na fomna vestìa 'd sol, con la lun-a sota ij pé e ch' an soa testa a l'avìa na coron-a ëd dódes ëstèile. A l'era pregna e a criava për ij dolor dël part, tribuland nen pòch ant ël buté al mond na masnà.  

Peui i son ëstàit testimòni an cel ëd n'àutr fàit ëd significansa: I l'hai vëddù 'n grand dragon ross ch'a l'avìa set teste e des còrn, con set coron-e an sù soe teste. Soa coa a l'ha rablà la tersa part ëd lë stèile dël cel e a l'ha campaje an sla tèra. Peui a l'é butasse pròpi dë 'dnans a la fomna ch'a l'era 'n camin a caté sò cit, pront a angorgioness-lo sì tòst ch'a l'avèissa butalo 'l mond. E chila a l'ha butà 'l mond un fieul, col ch'a l'ha da governé tute le nassion con na cavija regal ëd fer, e a l'é stàit dun-a portà al sicur dë 'dnans a Nosgnor an sù Sò tròno. La fomna a l'é peui scapà 'nt ël desert, andoa che Nosgnor a l'avìa prontàje 'n leu pr' acudila durant mila dosent e sessanta dì.

Guèra an cel 

A-i é peui staje na guèra 'n cel: Michel con ij sò àngej a son batusse contra 'l dragon e ij sò àngej. E 'l dragon a l'ha pa poduje vince e për chiel e ij sò angel a-i é pa pì stàit ëd pòst ant ël cél. Cost grand dragon - col serpent antich ciamà ël diav, o Sàtana, col ch'a l'avìa anganà tut ël mond - a l'é stàit campà giù an sla tèra con tùit ij sò àngej. Peui i l'hai sentù na vos potenta ant ël cel ch'a disìa: "A la fin a l'é vnuje la salvëssa, la potensa e 'l Regn ëd nòst Dé, e l'autorità ëd Sò Crist, përché l'acusator ëd nòstri fratej e nostre seure a l'é stàit campà giù an sla tèra - col ch'a j'acusa dë 'dnans a nòst Dé dì e neuit. E lor a l'han batulo për ël sangh ëd l'Agnel e për soa testimoniansa dij sò màrtir. Lor a son ëstàit dispòst a dé soe vite e a l'han nen avù tëmma 'd meuire. A càusa 'd sòn, arlegreve, vojàutri ij cej! E 'dcò vojàutri ch'i vive an cel, arlegreve! Tutun, lë sparm a vnirà an sla tèra e an sël mar, përchè 'l diav a l'é calà giù da vojàutri con na gran rabia, savend ch'a l'é restaje pòch".

Cand ch’ël dragon a l'é rendusse cont ch'a l'era stàit campà giù an sla tèra, a l'ha përseguità la fomna ch'a l'avià butà al mond ël fieul. Ma a chila a l’han daje doe ale tanme cole 'd na gran òja përch' a volèissa lontan dal serpent ant ël leu dël desert ch'a l'era stàje prontà, andoa ch'a l'é cudìa e goernà dal dragon për un temp, ëd temp e për la metà d'un temp. Peui ël dragon a l'ha tentà 'd fé meuire la fomna fongandla con na buria d'eva gomità da soa boca, ma la tèra a l'ha giutala, përché la tèra a l'ha dovertà soa boca ch'a l'ha travondù l'eva ch'a l'era stàita gomità dal dragon. E 'l dragon a l'é anrabiasse contra la fomna e a l'é 'ndàit a fé guèra contra coj ch'a l'ero restà dij fieuj 'd chila - tùit coj ch'a l'avìo osservà ij comandament ëd Nosgnor e ch'a l'ero stàit fedel a soa confession ëd fede. E 'l dragon a l'é tnusse an sla sabia dacant al mar.

Nòte 

Bibia
Testament Neuv
Arvelassion